ওয়েব ডেস্ক: প্রয়াত তৃণমূল নেতা সুলতান আহমেদ। ট্যুইট করে জানালেন মুখ্যমন্ত্রী মমতা বন্দ্যোপাধ্যায়। সোমবার সকালে বাড়িতেই হৃদরোগে আক্রান্ত হন তিনি। পরে বেলভিউ নার্সিংহোমে নিয়ে যাওয়া হলে চিকিত্সকরা তাঁকে মৃত বলে ঘোষণা করেন। মৃত্যুকালে তাঁর বয়স হয়েছিল ৬৪। উলুবেড়িয়া লোকসভা কেন্দ্রের সাংসদ ছিলেন তিনি। মনমোহন সিংয়ের মন্ত্রিসভাতেও তিনি কিছুদিনের জন্য কেন্দ্রীয় পর্যটন মন্ত্রী ছিলেন। মহামেডান স্পোর্টিং ক্লাবের সেক্রেটারি ও প্রেসিডেন্টও ছিলেন তিনি।  তাঁর প্রয়াণে গভীর শোকাহত মুখ্যমন্ত্রী মমতা বন্দ্যোপাধ্যায়। মৌলানা আজাদ কলেজের প্রাক্তনী সুলতান আহমেদ ছাত্রজীবন থেকেই ছাত্র পরিষদের সঙ্গে যুক্ত ছিলেন। ১৯৭৩ সালে তিনি যুব কংগ্রেসের সদস্য হন। ১৯৯৭ সালে তৃণমূল কংগ্রেস গঠিত হওয়ার পর থেকেই তিনি ছিলেন মমতা বন্দ্যোপাধ্যায়ের ছায়াসঙ্গী। ১৯৮৭-৯১ সাল ও ১৯৯৬-২০০১ সাল পর্যন্ত তিনি এন্টালি বিধানসভা থেকে বিধায়ক নির্বাচিত হন। সম্প্রতি তৃণমূলের অনেক নেতার সঙ্গে তাঁর নামও নারদকাণ্ডে জড়িয়ে গিয়েছিল। একাধিকবার তদন্তকারীদের জেরারও মুখে পড়েন তিনি।